Annette Bryn Parri

Cyfeilyddes, cerddor, cyfansoddwraig a pherfformwraig oedd Annette Bryn Parri (29 Gorffennaf 1962 – 27 Mai 2025). Roedd yn adnabyddus fel pianydd a chyfeilydd i sawl artist yn cynnwys Bryn Terfel, Hogia’r Wyddfa, Ysgol Glanaethwy, Rebecca Evans a Rhys Meirion.

 Bywyd cynnar ac addysg 
Fe'i ganed yn Neiniolen, Gwynedd. Ddechreuodd ar ei gyrfa gerddorol yn ifanc, gan berfformio gyda'i chwiorydd Marina ac Olwen, o dan yr enw Genod Tŷ'r Ysgol. Yn bymtheng mlwydd oed, roedd Annette yn gyfeilydd swyddogol.

Wedi iddi astudio’r piano gyda Rhiannon Gabrielson o Benmaenmawr aeth ymlaen i astudio gyda Marjorie Clement yng Ngholeg Cerdd Brenhinol y Gogledd ym Manceinion, lle graddiodd yn 1984. Wrth gyfeilio yn y brifysgl, roedd Annette yn arbenigo mewn Lieder, oratorio a’r opera, ond roedd ei diddordeb mwyaf yng nghyfansoddwyr y cyfnod Rhamantaidd.

Yn 1982 enillodd wobr Grace Williams am gyfansoddi yn Eisteddfod yr Urdd ym Mhwllheli. Yn 1983, cafodd ei gweld am y tro cyntaf ar lwyfan Eisteddfod Genedlaethol yn Llangefni. Enillodd y Rhuban Glas offerynnol yn Eisteddfod Genedlaethol Cymru Y Rhyl yn 1985.  

 Gyrfa 
Yn 1984 ymunodd a’r Adran Gerdd ym Mhrifysgol Cymru Bangor, ac o'r flwyddyn honno ymlaen, bu Annette yn diwtor piano i fyfyrwyr cerddoriaeth sy’n dilyn cyrsiau B.A. a B.Cerdd a bu’n cyfeilio i fyfyrwyr yn eu harholiadau perfformio.

Bu'n cyfeilio i nifer o brif artistiaid Cymru fel Bryn Terfel ac Aled Jones, Eirian James, Gwyn Hughes-Jones, Leah Marian Jones a Rebecca Evans. Cyfrannodd i nifer o gynyrchiadau teledu fel Noson Lawen, Cân i Gymru. Meistroli, a llawer mwy. Mae ei chyfansoddiadau yn cynnwys ei threfniant o ganeuon Andrew Lloyd Webber, caneuon Cymreig a melodïau amrywiol, cerddoriaeth i ffilm a cherddoriaeth ysgafn.

Ymddangosodd mewn cyngherddau, fel perfformwraig ac fel cyfeilyddes trwy Gymru a Lloegr, yn ogystal ag yn yr Almaen, Llydaw, yr Eidal, Nigeria, Awstralia a Hong Cong - ac ar fwrdd y QE2. Roedd wedi cyfeilio yn Neuadd Albert, Llundain ar sawl achlysur, a bu Syr Andrew Lloyd Webber, Syr George Solti, y Tywysog Charles a’r diweddar Dywysoges Diana ymhlith ei chynulleidfaoedd preifat.

Ers 1993 roedd yn brif gyfeilydd i gorau Ysgol Glanaethwy ym Mangor, ac rhwng 2002 a 2011 bu’n Gyfarwyddwr Cerdd Côr Meibion ​​y Traeth. Cyhoeddodd ei hunangofiant Bywyd ar Ddu a Gwyn yn 2010.

Rhwng 1995 a 1997, ac wedyn yn 2005, cyd-gyfansoddodd a bu'n gyfarwyddwr cerdd ar ddramâu cerdd Gŵyl Fai Pwllheli gyda Glyn Roberts a Paul Griffiths.

Yn 2013 sefydlodd TRIO, triawd lleisiol yn cynnwys ei mab Bedwyr, yn ogystal â Steffan Lloyd Owen ac Emyr Gibson. Yr un flwyddyn cafodd ei hurddo i Orsedd yr Eisteddfod Genedlaethol. Bu'n perfformio am ugain mlynedd gyda'r telynor Dylan Cernyw fel y ddeuawd 'Piantel'. Roedd hi hefyd yn Gyfarwyddwr Cerdd Côr Heddlu Gogledd Cymru.

 Bywyd personol 
Roedd hi'n briod a'r diweddar Gwyn Parri a ganwyd tri o blant iddynt - Heledd, Ynyr a Bedwyr. Bu farw yn Ysbyty Gwynedd ar 27 Mai 2025, yn 62 mlwydd oed ac yn dilyn cyfnod o waeledd.

 Teyrngedau 
Talwyd terngedau iddi gan lawer gyda'r newyddion yn dod yn ystod wythnos Eisteddfod yr Urdd. Magwyd Trystan Ellis-Morris yn yr un pentref, Deiniolen. Tra'n cyflwyno rhaglenni teledu yr Eisteddfod ar S4C dywedodd "Mae hi wedi ysbrydoli gymaint o gerddorion ifanc dros y blynyddoedd... Mae'r cyfraniad mae hi 'di gneud yn anfesuradwy mewn gwirionedd. Mae'r llu atgofion yn rhai bendigedig,". 

Dywedodd Meinir Jones Parry oedd yn cyfeilio ar lwyfan yr Urdd: "Tristwch mawr clywed y newyddion am Annette Bryn Parri. Person hynod dalentog ac annwyl. Wedi cael y fraint o fod yn ei chwmni a rhannu llwyfan gyda hi dros y blynyddoedd."

Dywedodd Dylan Cernyw : "Anodd credu y newyddion bore ‘ma, ffrind, cerddor, ac fel chwaer, Annette.... Fy ffrind gore, cyd-berfformiwr, ers dros ugain mlynedd, ac yn gyd gyfeilydd i wahanol gorau ac unawdwyr ers blynyddoedd maith, un o'r goreuon! Pleser oedd dy nabod, y chwerthin, y crio a dy hiwmor."

 Englyn coffa gan Annes Glynn 
Annette fu'n cyfeiliant ni ar y daith;
aur y dôn, a'i hasbri
telynegol, hudol hi
yw'r ias fydd yn goroesi.

Rhestr recordiadau
Dyma restr o ganeuon gan Annette Bryn Parri. Nid yw'r rhestr yn orffenedig, ac mae'r ffeiliau yn dameidiau i aros pryd, sef y 30 eiliad cyntaf o'r traciau a recordiwyd ar label Cwmni Recordiau Sain.sainwales.com; adalwyd 29 Awst 2017.

 Teitl y gân Clip sain Blwyddyn cyhoeddi Rhif Catalog Bugeilio'r Gwenith Gwyn   Delwedd:Bugeilio'r Gwenith Gwyn - Annette Bryn Parri.ogg  2005  SAIN SCD 2368 El Cumbanchero   2005  SAIN SCD 2368 Hwiangerdd a Breuddwydion   2005  SAIN SCD 2368 Il Spirto Gentil   Delwedd:Il Spirto Gentil - Annette Bryn Parri.ogg  2005  SAIN SCD 2368 La Vergine   Delwedd:La Vergine - Annette Bryn Parri.ogg  2005  SAIN SCD 2368 Le Coucou   2005  SAIN SCD 2368 Moonlight Sonata   2005  SAIN SCD 2368 Oh Holy Night   2005  SAIN SCD 2368 Prelude yn C Leiaf   Delwedd:Prelude yn C Leiaf - Annette Bryn Parri.ogg  2005  SAIN SCD 2368 Rhapsody in Blue   2005  SAIN SCD 2368 Romance de Amor   Delwedd:Romance de Amor - Annette Bryn Parri.ogg  2005  SAIN SCD 2368 Tarantelle   2005  SAIN SCD 2368 Toccata yn D Leiaf   Delwedd:Toccata yn D Leiaf - Annette Bryn Parri.ogg  2005  SAIN SCD 2368 Un Mondo a Parte   2005  SAIN SCD 2368 Moonlight Sonata   2009  SAIN SCD 2558

Llyfryddiaeth
 Bywyd ar Ddu a Gwyn - Hunangofiant Annette Bryn Parri (Y Lolfa, 2010)
 Caneuon Carys Ofalus (Curiad, 2008)

 Cyfeiriadau 

Categori:Genedigaethau 1962
Categori:Marwolaethau 2025
Categori:Cerddorion o Gymru
Categori:Cyfansoddwyr benywaidd o Gymru
Categori:Pobl o Arfon
Categori:Merched yr 20fed ganrif o Gymru
Categori:Merched yr 21ain ganrif o Gymru
Categori:Pianyddion
Categori:Pianyddion benywaidd